Waqt li nieda l-iskema ta’ tindif tal-widien u l-irdumijiet f’Għawdex, il-Ministru Anton Refalo qal li “l-Gvern hu impenjat bis-sħiħ biex inħallu Għawdex ferm aħjar milli sibnih”. Dawn il-widien u l-irdumijiet tħallew għal dawn l-aħħar snin fi stat mitluq u saru vittmi ta’ tfigħ illegali ta’ skart u vandaliżmu. L-ewwel minn dawn ix- xogħlijiet ta’ tindif li qed isir, huwa f’Wied Għasri – wieħed mill- iktar widien sbieħ li hemm f’Għawdex. Ix-xogħol, li kien jikkonsisti fi ġbir ta’ skart li ntefa’ matul is-snin fil-wied u madwaru, qed isir mill-ħaddiema tal-Ministeru għal Għawdex. Din l-inizjattiva tagħmel parti mill-viżjoni li għandu l-Ministeru għal Għawdex sabiex  jagħmel lil Għawdex post iktar attraenti u nadif. Meta tkellem mal-ħaddiema li qegħdin jieħdu ħsieb it-tindif ta’ dawn il-pajsaġġi, il-Ministru Refalo saħaq kemm hi għal qalbu l-kampanja Għawdxija u tenna l-ħidma tiegħu biex jilħaq il-miri tal-EcoGozo. Huwa qal li rridu “inkunu aħna stess li nagħrfu u napprezzaw il-patriminonju uniku ta’ pajjiżna”. Ta’ min ukoll ifakkar  kif ftit tal-ġranet ilu tħabbret ukoll l-iskema tal- field service fejn inħolqot taqsima li se jkollha l-inkarigu li tirraporta ħsarat u skart mitluq illegalment fil-kampanja  Għawdxija.